Na temelju članka 20. Zakona o održivom gospodarenju otpadom („Narodne novine“ broj: 94/13. i 73/17.) i članka 30. Statuta Općine Karojba („Službene novine Grada Pazina“ broj: 09/13.) Općinski načelnik Općine Karojba podnosi

**I Z V J E Š T A J**

**o izvršenju Plana gospodarenja otpadom Općine Karojba za 2017. godinu**

**I. UVOD**

Stavkom 1. članka 20. Zakona o održivom gospodarenju otpadom („Narodne novine“, broj 94/13) propisano je da jedinica lokalne samouprave dostavlja godišnje izvješće o provedbi Plana gospodarenja otpadom jedinici područne (regionalne) samouprave do 31. ožujka tekuće godine za prethodnu kalendarsku godinu i objavljuje ga u svom službenom glasilu.

Tijekom 2017. godine Općina Karojba pristupila je izradi Plana gospodarenja otpadom za nadolazeće razdoblje. Plan se dovršio i uskladio sa Planom gospodarenja otpadom Republike Hrvatske za razdoblje 2017. - 2022. („Narodne Novine“, broj: 3/17.).

Općina Karojba u Prostornom planu nema planirane lokacije za odlaganje komunalnog otpada na svom području, već se komunalni otpad odlaže na odlagalištu „Jelenčići V“, na području Grada Pazina.

Općina Karojba je za 2017. godinu uvrstila u proračun stavku „Nabava opreme za selektivno prikupljanje otpada“ za nabavu kontejnera za prikupljanje selektivnog otpada u iznosu od 52.300,00 kuna, ali se investicija prebacila u 2018. godinu zbog najave sufinanciranja nabavke kontejnera preko Fonda za zaštitu okoliša u iznosu od 85% nabavne vrijednosti.

**II. AKTIVNOSTI U 2017. GODINI**

Na području Općine Karojba tijekom 2017. godine prikupljeno je ukupno 167,46 tona miješanog komunalnog otpada, 2,71 tona biorazgradivog otpada te 2,41 tona ostalog otpada koji nije biorazgradiv, te kod zelenih otoka 7,15 tona papira i kartona, 2,28 tona plastike i 2,82 tona stakla.

U suradnji sa komunalnom tvrtkom Usluga d.o.o. Pazin, izvršene su zamjene starih i oštećenih kontejnera na području Općine Karojba.

Na saniranim divljim odlagalištima na kojima su postavljeni natpisi o zabrani odlaganja otpada nisu primijećena nova odlaganja otpada, a nova divlja odlagališta na području Općine Karojba nisu uočena.

Plan gospodarenja otpadom Općine Karojba za razdoblje 2017. god. – 2022. god. je donesen i objavljen u glasilu Službene novine Grada Pazin broj: 47/17 od dana 14. prosinca 2017. godine, uz prethodnu suglasnost Istarske županije Upravnog odjela za održivi razvoj.

|  |  |
| --- | --- |
| KLASA: 351-01/18-01/03  URBROJ: 2163/08-01-01-18-1  Karojba, 21. ožujka 2018. | Općinski načelnik  **Alen Rosić, v.r.** |